FI Euroopan unionin virallinen lehti CE 78/939

(2004/C 78 E/0993)

KIRJALLINEN KYSYMYS P-0193/04

esittäjä(t): Ward Beysen (NI) komissiolle

(22. tammikuuta 2004)

Aihe: Rinnakkaiskauppa

Kesäkuun 2003 täysistunnossa komissio lupasi vastauksessaan suulliseen kysymykseeni H-0315/03 (1), että se ilmoittaa ”joko myönteisen tai kielteisen kantansa toimituskiintiöjärjestelmistä tämän vuoden loppuun mennessä”. Tämä on vastaus kysymykseeni, jossa tiedusteltiin, miksi komissio ei ole toiminut sellaisia lääkevalmistajia vastaan, jotka kieltäytyvät noudattamasta EU:n kilpailu- ja yhteismarkkinasääntöjä.

Tähän mennessä komissio ei ole julkistanut kantaansa toimituskiintiöjärjestelmästä. Olisin kiitollinen, jos komissio ilmoittaisi, miksi asia on näin.

Lääkkeiden rinnakkaiskauppa on ainoa tapa kilpailla patentoitujen lääkkeiden kanssa Euroopassa, ja vuosittain siitä aiheutuvat säästöt hallitukselle ja asiakkaille ovat miljoonia euroja.

Suuret lääkeyritykset eivät tietenkään pidä kyseisistä kauppiaista, koska heidän toimintansa leikkaa yritysten vuosittain saamia huimia miljardivoittoja. Mutta eikö olisi jo aika vastustaa tarmokkaammin yritysten voitontavoittelua ja tapaa harjoittaa liiketoimintaa — esimerkiksi sitä, että ne kuluttavat vuosittain enemmän rahaa markkinointiin kuin tutkimukseen ja kehitykseen?

Huolimatta siitä, että komissio hävisi kanteensa hiljakkoin ratkaistussa Bayerin (Adalatin) asiassa (yhdistetyt asiat C-2/01 Ρ ja C-3/01 P), sen on toimittava pikaisesti yhteismarkkinoiden periaatteiden säilyttämisen puolesta ja varmistettava, että lääkevalmistajat noudattavat kilpailulainsäädäntöä. Pitäisin myönteisenä sitä, että komissio reagoisi yhteisön tuomioistuimen tässä asiassa tekemään päätökseen, ja pyydän komissiota ilmaisemaan kantansa siitä, miten se aikoo soveltaa 82 artiklaa mahdollisimman pikaisesti.

Mario Montin komission puolesta antama vastaus

(19. helmikuuta 2004)

Kuten arvoisa parlamentin jäsen toteaa, yhteisöjen tuomioistuin hylkäsi 6. tammikuuta 2004 komission kanteen asiassa Bayer (Adalat) (2). Vaikka on huomattava, että asiaan liittyvä kysymys oli kapea-alainen (ts. konkreettinen näyttö EY:n perustamissopimuksen 81 artiklan 1 kohdassa tarkoitetusta sopimuksesta), tuloksella on välitön vaikutus arvioitaessa toimituskiintiöjärjestelmiä perustamissopimuksen 81 artiklan perusteella. Yhteisöjen tuomioistuimen oikeuskäytäntö ei kuitenkaan näytä sulkevan pois mahdollisuutta asettaa lääkealan toimituskiintiöjärjestelmiä kyseenalaisiksi perustamissopimuksen 82 artiklan nojalla. Kyseisessä artiklassa nimittäin kielletään yrityksiä käyttämästä väärin määräävää asemaansa.

Komissio ilmoittaa tämän osalta arvoisalle parlamentin jäsenelle, että vuoden 2003 aikana se esitti amicus curiae -lausuman ennakkoratkaisuasiassa, joka on parhaillaan vireillä yhteisöjen tuomioistuimessa ja joka liittyy kysymykseen siitä, rikkovatko toimituskiintiöjärjestelmät (kuten GSK:n Kreikassa toteuttama järjestelmä) mahdollisesti perustamissopimuksen 82 artiklaa (3). Komissio katsoo, että toimituskiintiöt, joiden tarkoituksena on estää rinnakkaiskauppa ja vaikuttaa kilpailuun, saattavat todella olla 82 artiklan vastaisia, ellei niitä selvästi voida perustella puolueettomasti. Kyseisessä ennakkoratkaisuasiassa ei kuitenkaan käsitellä merkityksellisten markkinoiden määritelmään tai määräävän aseman toteamiseen liittyviä kysymyksiä. Näitä asioita komissio tarkastelee parhaillaan. Määräävän aseman väärinkäytön toteamiseksi komission on vaaditun näyttökynnyksen mukaisesti osoitettava, että lääkeyrityksillä on määräävä asema ainakin joissakin tuotteissa, joihin sovelletaan toimituskiintiöitä.

(1) Suullinen vastaus 3.6.2003.

(2) Yhdistetyt asiat C-2/01 Ρ ja C-3/01 P.

(3) Asia C-53/03, Syfait, EUVL C 101, 26.4.2003.